钦定古今图书集成/明伦汇编/家范典/第053卷 > 徐三重家则 > 《论女子》
## 钦定古今图书集成/明伦汇编/家范典/第053卷 > 徐三重家则 > 《论女子》

一、男女之辨正在内外，则妇人不当出外明甚。予常
至宜兴，旅寓民舍，罕见妇女形迹，亦绝无往来道路，
此土俗之最美者。良家女子固不宜轻出行游，及抵
亲识，至于探望姻党，辄遣妇女飘扬衢路，肩摩稠人，
大非雅观。必不得已，第可命老幼童竖相致问信。若
远亲之家，吉凶礼节已有男子在外交际，恶用复需
妇人哉。

一生女许婚宜待笄年，不得太早。世俗多有幼小受
聘者，数岁之内不惟男女变故难期，且家事亦有聚
散。婿或孤贫无倚妇家不免收赘异族同处内外当
闲。此慎微别嫌第一事也。若年齿各长，此嫁彼娶，宁
复虑此。

一、委弃子女，此村野细民违天贼理者所为。夫杀人
而死，国有常刑。杀子女不死，焉知天道，不为冥戮。读
画明理之家，必无此事，姑书之，或可理谕乡俗也。